Seba' xhur mindu bdew japplikaw ir-regoli l-ġodda kontra l-imblukkar ġeografiku mhux ġustifikat, b'mod ġenerali l-konsumaturi diġà huma konxji sew mir-regoli l-ġodda kontra r-restrizzjonijiet fuq ix-xiri online u l-bejgħ transfruntier. Stħarriġ tal-Ewrobarometru ppubblikat illum juri li ftit xhur biss mindu beda japplika r-Regolament dwar l-imblukkar ġeokrafiku, 50 % taċ-ċittadini tal-UE huma ġeneralment konxji dwar l-azzjoni tal-UE biex tindirizza d-diskriminazzjoni mhux ġustifikata min-naħa tan-negozjanti. Madankollu, hija meħtieġa aktar ħidma biex jiġi żgurat għarfien usa' tad-drittijiet diġitali speċifiċi stabbiliti fid-dritt tal-UE, peress li 29 % biss minn dawk li wieġbu jafu liema drittijiet japplikaw għalihom speċifikament. Il-Viċi President għas-Suq Uniku Diġitali, Andrus Ansip, stqarr hekk: “Bil-projbizzjoni tal-imblukkar ġeografiku mhux ġustifikat f'Diċembru li għadda, għamilna pass ieħor konkret biex in-nies u n-negozji tal-Ewropa jgawdu l-aqwa u l-aħjar benefiċċji tal-era diġitali. Ninsab kuntent li issa qed nara lill-Ewropej igawdu ħafna mid-dritt diġitali l-ġdid tagħhom, li huwa parti minn għadd totali ta' 35 dritt u libertà ġodda li ħoloq is-Suq Uniku Diġitali, hekk kif daħal fis-seħħ ambjent ġuridiku ġdid.” Il-Kummissarju għall-Ekonomija u s-Soċjetà Diġitali, Mariya Gabriel, żiedet tgħid hekk: “Ir-regoli l-ġodda li jtemmu l-imblukkar ġeografiku mhux ġustifikat huma ta' benefiċċju kemm għall-konsumaturi kif ukoll għan-negozjanti, u joffru aċċess iktar ġust għall-prodotti u għas-servizzi fis-suq uniku tal-UE. Il-kumpaniji li għadhom qed jirristrinġu l-aċċess lill-konsumaturi, qegħdin tabilħaqq jiksru l-liġi. Il-Kummissjoni se tkompli tissorvelja s-sitwazzjoni biex tiżgura li jitħarsu r-regoli.” Interess dejjem jiżdied għall-aċċess għall-kontenut transfruntier Illum, l-istħarriġ tal-Ewrobarometru ppubblika parti mill-evalwazzjoni li għaddejja tal-Kummissjoni dwar il-ħtiġijiet tal-konsumaturi u r-realtajiet tas-suq fis-setturi li bħalissa mhumiex koperti mir-regoli dwar l-imblukkar ġeografiku, li huma koperti jew li huma biss parzjalment koperti minnhom. Din l-evalwazzjoni se tikkontribwixxi għal rieżami inizjali tar-regoli, ippjanat għal Marzu tal-2020, li se jeżamina jekk hemmx bżonn jiġi estiż il-kamp ta' applikazzjoni tar-Regolament. Pereżempju, l-istħarriġ juri biċ-ċar li l-kontenut awdjoviżiv u kontenut ieħor fornut b'mod elettroniku, kopert mid-drittijiet tal-awtur, bħall-istreaming u t-tniżżil tal-mużika, il-kotba elettroniċi u l-logħob, huwa fost l-aktar kontenut popolari mfittex mill-konsumaturi fil-livell transfruntier. Dan it-tip ta' kontenut mhuwiex kopert mir-regoli attwali, madankollu x'aktarx li se jkun jistħoqqlu jingħata attenzjoni partikolari fid-dritt tal-UE fil-futur qarib. B'mod partikolari, tul dawn l-aħħar erba' snin, l-għadd ta' utenti tal-internet li jippruvaw jiksbu aċċess transfruntier irdoppja (minn 8 % fl-2015 għal 15 % fl-2019). L-aktar tipi ta' kontenut popolari mfittxija fil-livell transfruntier huma l-kontenut awdjoviżiv (imfittex minn 9 % ta' dawk li wieġbu) u l-mużika (8 %). L-istħarriġ jindika wkoll li din it-tendenza probabbilment se tkompli, u hija xprunata b'mod partikolari miż-żgħażagħ: il-perċentwal ta' dawk li wieġbu li għandhom bejn 15 u 24 sena li ppruvaw jiksbu aċċess għal dawn is-servizzi fil-livell transfruntier, huwa kważi d-doppju taċ-ċifra ġenerali (28%). L-aktar raġunijiet komuni għaliex wieħed jipprova jaċċessa dan il-kontenut huma n-nuqqas ta' disponibbiltà fil-pajjiż ta' dawk li wieġbu (44 %), segwit mit-tiftix għal għażla usa' (39 %). Il-maġġoranza ta' dawk li ma ppruvawx jiksbu aċċess għall-kontenut maħsub għal utenti f'pajjiż ieħor tal-UE, xorta waħda jkunu interessati jagħmlu dan (b'mod partikolari fir-rigward tal-kontenut awdjoviżiv (b'31 %) u tal-mużika (b'29 %), b'ċifri saħansitra ogħla għall-ġenerazzjonijiet iżgħar. Kuntest Ir-Regolament kontra l-imblukkar ġeografiku mhux ġustifikat, li daħal fis-seħħ fit-3 ta' Diċembru 2018, jindirizza d-diskriminazzjoni mhux ġustifikata marbuta mal-bejgħ online, li tkun ibbażata fuq in-nazzjonalità tal-konsumatur, il-post tar-residenza jew il-post ta' stabbiliment fis-suq intern. La jobbliga lin-negozjanti jagħtu aċċess għall-kontenut tagħhom, u lanqas li jbigħu jew jikkonsenjaw fl-UE kollha, iżda pjuttost jipprojbixxi lin-negozjanti milli jiddiskriminaw kontra l-konsumaturi abbażi tan-nazzjonalità, tal-post tar-residenza jew tal-post tal-istabbiliment tagħhom jekk huma jkunu diġà jikkonsenjaw fl-Istat Membru partikolari tagħhom. Dan ir-Regolament huwa parti minn sensiela ta' regoli dwar il-kummerċ elettroniku, li l-għan tagħhom huwa li jagħtu spinta lill-bejgħ online transfruntier fl-UE, għall-benefiċċju tal-konsumaturi li se jgawdu minn għażla akbar u minn aktar garanziji, kif ukoll għall-benefiċċju tal-bejjiegħa online. B'mod partikolari: Bis-saħħa tal-Istrateġija għal Suq Uniku Diġitali, minn April tal-2018 l-Ewropej għandhom aċċess ukoll l-abbonamenti online tagħhom għall-films, għall-avvenimenti sportivi, għall-kotba elettroniċi, għall-video games jew għas-servizzi tal-mużika waqt li jkunu qed jivvjaġġaw lejn Stat Membru ieħor. Barra minn hekk, ir-regoli l-ġodda se jagħmluha aktar faċli għax-xandara li jżidu l-kontribut tagħhom online fil-livell transfruntier, li jagħtu għażla u aċċess aħjar lin-nies għall-kontenut fil-livell transfruntier u li jippermettu lill-kultura Ewropea tistagħna. Għal aktar informazzjoni L-istħarriġ tal-Ewrobarometru dwar ir-regoli l-ġodda li jtemmu l-imblukkar ġeografiku u l-portabbiltà transfruntiera 10 fatti ewlenin b'rabta mar-regoli dwar l-imblukkar ġeografiku Mistoqsijiet u Tweġibiet Mappa interattiva li turi l-qagħda tal-implimentazzjoni tar-Regolament dwar l-imblukkar ġeografiku f'kull pajjiż tal-UE Skeda informattiva dwar is-Suq Uniku Diġitali L-Ewrobarometru dwar il-kontenut transfruntier aċċessibbli online - il-verżjoni tal-2019 - il-verżjoni tal-2015